**TEZĂ CU SUBIECT UNIC**

**LIMBA ŞI LITERATURA ROMÂNĂ, SEMESTRUL I, CLASA a XII-a**

**04 decembrie 2014**

**Filiera teoretică – Profilul umanist; Filiera vocațională – Profilul pedagogic**

* **Toate subiectele sunt obligatorii. Se acordă 10 puncte din oficiu.**
* **Timpul de lucru efectiv este de 3 ore.**

**SUBIECTUL I (30 de puncte)**

**Se dă următorul text:**

 **“**Masa era pe sfârşite. Se apropia miezul nopţii şi tineretul era nerăbdător să se ridice şi să treacă în altă odaie. Acolo s-ar fi putut vorbi mai în voie, s-ar fi putut aranja alte jocuri sau chiar s-ar fi putut dansa. D-na Solomon amintise în treacăt că a avut grijă să aducă patefonul lui Vladimir. Poate că, înfundând cu o batistă cutia de rezonanţă, nu s-ar auzi de afară. De altfel, adăugase ea, toţi călugării dorm la ora asta.

 Masa fusese frugală numai în aparenţă; farfurii puţine, şerveţele de hârtie, pahare desperecheate, încolo, atât d-na Solomon, cât şi d-na Zamfirescu acoperiseră masa cu fripturi reci, mezeluri, sardele, brânzeturi, fructe. Aleseseră această odaie anume pentru sufragerie, ca să lase libere pentru jocuri şi dans celelalte încăperi – mai mari şi mai curate. Ştiau cu toţii că acest “bufet rece” – cum spunea d-na Zamfirescu – nu va dura prea mult şi nu voiau să risipească farfuriile şi paharele prin celelalte odăi. Îşi aduseseră acolo trusele de călătorie, hainele, pachetele. Paturile vor fi alăturate, ca să poată încăpea mai comod. Anunţase şi d-na Solomon că rămâne, deşi simţise ţânţarii de la început”.

 (Mircea Eliade**, *Şarpele*** )

**Redactează pe foaia de examen răspunsul la fiecare dintre următoarele cerințe cu privire la text:**

1. Numeşte câte un sinonim potrivit pentru sensul din text al cuvintelor: ***nerăbdător*** şi ***să risipească.***

 **2 puncte**

2. Explică rolul cratimei în secvența: ***s-ar fi putut*** *.* **2 puncte**

3. Construieşte un enunț în care să foloseşti o locuţiune/ expresie care să conţină substantivul ***noapte***. **2 puncte**

4. Precizează două motive literare prezente în textul dat. **4 puncte**

5. Menţionează tipul de perspectivă narativă din textul dat. **4 puncte**

6. Transcrie, din textul dat, două secvențe care conturează dimensiunea temporală. **4 puncte**

7. Prezintă rolul verbelor la timpul imperfect în textul dat. **4 puncte**

8. Ilustrează, cu câte un exemplu din textul dat, două trăsături ale genului epic. **4 puncte**

9. Comentează, în 60 – 100 de cuvinte, secvenţa:  *Aleseseră această odaie anume pentru sufragerie , ca să lase libere pentru jocuri şi dans celelalte încăperi - mai mari şi mai curate. Ştiau cu toţii că acest “bufet rece” – cum spunea d-na Zamfirescu – nu va dura prea mult şi nu voiau să risipească farfuriile şi paharele prin celelalte odăi. Îşi aduseseră acolo trusele de călătorie, hainele, pachetele. Paturile vor fi alăturate, ca să poată încăpea mai comod. Anunţase şi d-na Solomon că rămâne, deşi simţise ţânţarii de la început.* **4 puncte**

**SUBIECTUL AL II-LEA (30 de puncte)**

**Scrie un text de tip argumentativ de 150-300 de cuvinte despre *rolul poeziei* *în societatea contemporană.***

 În elaborarea textului de tip argumentativ, trebuie:

- să respecţi structura discursului de tip argumentativ: formularea ideilor în scris, utilizarea mijloacelor lingvistice adecvate exprimării unei aprecieri; **8 puncte**

- să ai conţinutul adecvat argumentării pe o temă dată: formularea ipotezei/ a propriei opinii faţă de problematica pusă în discuţie, enunţarea şi dezvoltarea corespunzătoare a două argumente adecvate ipotezei, formularea unei concluzii pertinente; **16 puncte**

- să respecţi normele limbii literare (registrul stilistic adecvat, normele de exprimare, de ortografie şi de punctuaţie) şi precizarea privind numărul de cuvinte. **6 puncte**

**SUBIECTUL AL III-LEA (30 de puncte)**

**Redactează un eseu de 600-900 de cuvinte în care să prezinţi *tema şi viziunea despre lume* reflectate într-un *text poetic* studiat, aparţinând lui *Lucian Blaga.***

În elaborarea eseului, vei avea în vedere următoarele repere:

– evidenţierea a două trăsături care fac posibilă încadrarea textului poetic studiat într-o perioadă, într-un curent cultural/literar sau într-o orientare tematică;

– prezentarea a două imagini artistice/idei poetice din textul studiat, relevante pentru tema şi viziunea despre lume;

– ilustrarea a patru elemente de compoziţie şi de limbaj ale textului poetic studiat, semnificative pentru tema şi viziunea despre lume (imaginar poetic, titlu, incipit, relaţii de opoziţie şi de simetrie, motiv poetic, laitmotiv, figuri semantice/tropi, elemente de prozodie etc.);

– susţinerea unei opinii despre modul în care tema şi viziunea despre lume se reflectă în textul poetic studiat.

**Notă!**

Ordinea integrării reperelor în cuprinsul eseului este la alegere.

Pentru **conţinutul** eseului vei primi **16 puncte** (câte 4 puncte pentru fiecare cerinţă/reper).

Pentru **redactarea** eseului vei primi **14 puncte** (*organizarea ideilor în scris* – 3 puncte; *abilităţi de analiză şi de argumentare* – 3 puncte; *utilizarea limbii literare* – 2 puncte*; ortografia* – 2 puncte; *punctuaţia* – 2 puncte; *aşezarea în pagină, lizibilitatea* – 1 punct; *respectarea precizării privind numărul de cuvinte* – 1 punct).

**În vederea acordării punctajului pentru redactare, eseul trebuie să aibă minimum 600 de cuvinte şi să dezvolte subiectul propus.**

**TEZĂ CU SUBIECT UNIC**

**LIMBA ŞI LITERATURA ROMÂNĂ, SEMESTRUL I, CLASA a XII-a**

**04 decembrie 2014**

**Filiera teoretică – Profilul umanist; Filiera vocațională – Profilul pedagogic**

**BAREM DE EVALUARE ŞI DE NOTARE**

* **Se punctează orice formulare/modalitate de rezolvare corectă a cerinţelor.**
* **Nu se acordă punctaje intermediare, altele decât cele precizate explicit prin barem. Nu se acordă fracţiuni de punct.**
* **Se acordă 10 puncte din oficiu. Nota finală se calculează prin împărţirea la 10 a punctajului total acordat pentru lucrare.**

1. ***câte 1 punct*** pentru numirea oricărui sinonim potrivit pentru sensul din text al cuvintelor date (de exemplu: ***nerăbdător*** – grăbit etc.; ***să risipească*** – să împrăştie etc.) **2x1p=2 puncte**

2. explicarea rolului cratimei în secvenţa indicată (de exemplu: marchează rostirea legată a două cuvinte etc.) **2 puncte**

3. construirea oricărui enunţ în care se foloseşte corect o locuţiune/expresie cu substantivul indicat

 **2 puncte**

4. ***câte 2 puncte*** pentru precizarea oricăror două motive literare, prezente în textul dat (de exemplu: *noaptea, masa* etc.) **2x2p=4 puncte**

5. menţionarea tipului de perspectivă narativă din textul dat (perspectiva subiectivă) **4 puncte**

6. ***câte 2 puncte*** pentru transcrierea oricăror două secvenţe care conturează dimensiunea temporală (de exemplu: *la ora asta*, *miezul nopţii* etc.) **2x2p=4 puncte**

7. prezentarea adecvată şi nuanţată a rolului verbelor la timpul imperfect în textul dat 4 p./prezentare schematică, ezitantă 2 p. **4 puncte**

8. − ***câte 1 punct*** pentru menţionarea oricăror două trăsături ale genului epic, prezente în textul dat (de exemplu: prezenţa instanţelor comunicării narative – narator, personaje; folosirea naraţiunii ca mod de expunere etc.) **2x1p=2 puncte**

− ***câte 1 punct*** pentru ilustrarea, cu câte un exemplu din textul dat, a fiecăreia dintre cele două

trăsături menţionate **2x1p=2 puncte**

9. – comentarea adecvată şi nuanţată a secvenţei citate **3 puncte**

 – *comentare schematică, ezitantă* ***2 p.***

 – *încercare de comentare* ***1 p.***

 – respectarea precizării privind numărul de cuvinte **1 punct**

**SUBIECTUL al II-lea (30 de puncte)**

* structura discursului de tip argumentativ:

− formulare adecvată a ideilor în scris: text clar organizat, coerent, cu echilibru între cele trei componente: ipoteza, enunțarea și dezvoltarea argumentelor, concluzia 4 p./formulare parțial adecvată 2 p. **4 puncte**

− utilizare adecvată a mijloacelor lingvistice utile exprimării unei aprecieri (de exemplu:verbe de opinie, adverbe/locuțiuni adverbiale de mod folosite ca indici ai subiectivității evaluative, conjuncții/locuțiuni conjuncționale cu rol argumentativ, utilizate pentru exprimarea raporturilor de tip cauzal, consecutiv, final, concluziv etc., conectori argumentativi) 4 p./utilizare parțial adecvată 2p. **4 puncte**

* conținutul argumentării:

− formularea ipotezei/a propriei opinii față de problematica propusă **2 puncte**

− ***câte 3 puncte*** pentru enunțarea fiecăruia dintre cele două argumente adecvate ipotezei

 **2x3p=6 puncte**

− ***câte 3 puncte*** pentru dezvoltarea corespunzătoare a fiecăruia dintre argumentele enunțate **2x3p=6 puncte**

− formularea unei concluzii pertinente **2 puncte**

* respectarea normelor limbii literare și a limitelor de spațiu indicate:

− registrul stilistic adecvat cerinței **1 punct**

− respectarea normelor de exprimare (0-1 greșeli lexicale sau morfosintactice – 2 p.; 2 greșeli – 1 p.; 3 sau mai multe greșeli – 0 p.) **2 puncte**

− respectarea normelor de ortografie si de punctuație (0-1 greșeli ortografice si de punctuație – 2 p.; 2 greșeli – 1 p.; 3 sau mai multe greșeli – 0 p.) **2 puncte**

− respectarea limitelor de spațiu indicate **1 punct**

**SUBIECTUL al III-lea (30 de puncte)**

**Conţinut – 16 puncte**

– **câte 2 puncte** pentru evidenţierea fiecăreia dintre cele două trăsături ale textului poetic studiat, care face posibilă încadrarea într-o perioadă, într-un curent cultural/literar sau într-o orientare tematică (*prezentare nuanţată şi adecvată a trăsăturii* ***2 p****.*,*prezentare schematică sau superficială a trăsăturii* ***1 p****.*)  **2x2p=4 puncte**

– prezentarea oricăror două imagini artistice/idei poetice, relevante pentru tema şi viziunea despre lume a textului poetic studiat, aparţinând lui Tudor Arghezi (*precizarea temei şi a viziunii despre lume şi ilustrarea acestora prin două imagini artistice/idei poetice relevante* ***4 p****.; precizarea temei şi a viziunii despre lume şi ilustrarea acestora printr-o imagine artistică/idee poetică relevantă* ***2 p****.; simpla precizare a temei şi a viziunii despre lume sau a unor idei poetice:* ***1 p.****)* **4 puncte** − ***câte 1 punct*** pentru ilustrarea oricăror patru elemente de compoziţie şi de limbaj ale textului poetic studiat, semnificative pentru tema şi viziunea despre lume **4x1p=4 puncte**

− susţinerea opiniei formulate cu argumente adecvate 4 p./încercare de susţinere a opiniei formulate sau schematism 2 p./simpla formulare a opiniei 1 p. **4 puncte**

**Redactare – 14 puncte**

− organizarea ideilor în scris **3 puncte**

• ***3 puncte*** pentru text clar, organizat, coerent, cu echilibru între cele trei componente: introducere, cuprins și încheiere, în care construcția paragrafelor subliniază ideile în succesiune logică

• ***2 puncte*** pentru text parțial organizat, cu dezechilibru între componente, în care construcția paragrafelor nu subliniază ideile în succesiune logică

• ***1 punct*** pentru text vag organizat, fără evidențierea trecerii de la o idee la alta

− abilități de analiză și de argumentare **3 puncte**

• ***3 puncte*** pentru relație adecvată idee – argument, utilizare de argumente convingătoare, formulare de judecăți de valoare relevante

• ***2 puncte*** pentru relație parțial adecvată idee – argument, utilizare de argumente insuficient de convingătoare, formulare de judecăți parțial relevante

• ***1 punct*** pentru relație idee – argument inexistentă, idei nerelevante, schematism

− utilizarea limbii literare (stil și vocabular potrivite pentru conținutul eseului, claritate a enunțului, varietate a lexicului, sintaxă adecvată – 2p/vocabular restrâns, monoton 1p) **2 puncte**

− ortografia (0-1 erori – 2p/ 2 erori – 1p/ 3 sau mai multe erori – 0p) **2 puncte**

− punctuația (0-1 erori – 2p/ 2 erori – 1p/ 3 sau mai multe erori – 0p) **2 puncte**

− așezarea în pagină, lizibilitatea **1 punct**

− încadrarea în limitele de spațiu indicate **1 punct**

**În vederea acordării punctajului pentru redactare, eseul trebuie să aibă minimum 600 de cuvinte (două pagini) și să dezvolte subiectul propus.**